Մարգարիտա Շահինյան

Մարգարիտա Հրանտի Շահինյան (), հայ ատամնաբույժ, լուսանկարիչ։

Կենսագրություն 
Մարգարիտա Շահինյանը ծնվել է 1908 թվականին Թիֆլիսում։ 1915-1916 թվականներին սովորել է Թիֆլիսի իգական գիմնազիայում։ 1925 թվականին ընտանիքով տեղափոխվել են Երևան։ 1928 թվականին ավարտել է Երևանի բժշկական տեխնիկումը, 1940 թվականին` Երևանի ստոմատոլոգ-պրոթեզավորողների դասընթացը։ 1940-1948 թվականներին որպես ատամնաբույժ աշխատել է Երևանի Կլարա Ցետկինի անվան կարի ֆաբրիկայի բուժկենտրոնում, 1948-1950 թվականներին` Երևանի թիվ 2 պոլիկլինիկայում։

Գրական գործունեություն 
Բժշկությունից բացի զբաղվել է գրական-գեղարվեստական գործունեությամբ։ Գրել է ռադիոէսսեներ, մանկական պատմվածքներ, բանաստեղծություններ, հումորեսկներ, բժշկական գիտահանրամատչելի հուշաթերթիկներ և այլն։ Պիեսները բեմադրվել և հաղորդվել են ռադիոթատրոններով, պատմվածքներն ու բանաստեղծությունները հրապարակվել են մամուլում։ 2002 թվականին լույս է տեսել Մարգարիտա Շահինյանի «Բանաստեղծություններ, հումոր և պատմվածքներ» ժողովածուն։

Լուսանկարչություն 
1970 թվականից զբաղվել է լուսանկարչությամբ։ Օգտագործել է «Ֆեդ» (հետագայում` նաև «Զենիթ-4») ֆոտոխցիկը։ Տպագրվել է «Առողջապահություն», «Գարուն», «Հայաստանի աշխատավորուհի», ամսագրերում և «Ավանգարդ», «Գրական թերթ», «Հայրենիքի ձայն», «Պիոներ կանչ» թերթերում։ Լուսանկարել է երեխաների, աշխատավորների, գիտնականների, արվեստագետների (լուսանկարել է Արուս Ասրյանին, Հովհաննես Բադալյանին, Արտեմի Այվազյանին և այլոց)։

Ծանոթագրություններ 

Հայ լուսանկարիչներ
Հայ ատամնաբույժներ